Benetton Rugby Treviso is ’n Italiaanse rugbyspan wat in die Guiness Pro14 en Europese Rugbykampioenebeker meeding. Die klub is in 1932 gestig en het 15 Italiaanse nasionale kampioenskappe gewen. Sedert 1979 is die span in besit van die Benetton-kleremaatskappy. Treviso neem sedert 2010 aan die Pro14 deel en het voorheen in die Italiaanse plaaslike kompetisie deelgeneem. Talle spelers van Treviso het ook al vir Italië uitgedraf, soos Tobie Botes, Benjamin de Jager, Sergio Parisse, Corniel van Zyl en Braam Steyn. Ander bekende wêreldbekerwenners soos Craig Green, John Kirwan en Michael Lynagh het ook vir Treviso uitgedraf. Treviso is in 1932 gestig. Die klub se eerste groot eerbewys was toe hulle in 1952 die Italiaanse premierskapstitel ingepalm het. In 1970 het Benetton Treviso sy eerste Italiaanse Beker gewen en in 1978 weer die Italiaanse premierskap. Die jaar nadat Benetton die hoofborg geword het, is die span se naam verander na “Benetton Rugby Treviso”. Treviso het weer in 1983, 1989 en 1992 die plaaslike premierskap gewen.